BPP เผยโซลาร์ฟาร์มในจีน ขนาด 10.30 MW จ่ายไฟแล้ว
BPP เผยโซลาร์ฟาร์ม Xingyu ในจีน ขนาดกำลังการผลิต 10.30 MW จ่ายไฟแล้ว ส่งผลให้โซลาร์ฟาร์มในจีนมีกำลังการผลิตรวม 152.09 MW เดินหน้าศึกษาการลงทุนโรงไฟฟ้าพลังงานที่ใช้แล้วหมดไป-พลังงานหมุนเวียน หวังขยายกำลังการผลิตแตะ 4,300 MW ในปี 68
12 ก.ค. 2560

บริษัท บ้านปู เพาเวอร์ จำกัด (มหาชน) หรือ BPP ระบุว่า โครงการผลิตไฟฟ้าจากพลังงานแสงอาทิตย์ Xingyu ขนาด 10.30 MW ในมณฑลซานตง สาธารณรัฐประชาชนจีน ได้เปิดดำเนินการเชิงพาณิชย์เป็นที่เรียบร้อยแล้ว และส่งผลให้บริษัทมีโครงการโรงไฟฟ้าพลังงานแสงอาทิตย์ในจีนที่เปิดดำเนินการเชิงพาณิชย์แล้วเป็นจำนวนทั้งสิ้น 6 โครงการ มีกำลังการผลิตไฟฟ้ารวมทั้งหมด 152.09 MW
ขณะที่ปัจจุบันบริษัทมีกำลังการผลิตตามสัดส่วนการลงทุนรวมทั้งสิน 2,608 MW จากโรงไฟฟ้าที่ดำเนินการเชิงพาณิชย์แล้ว 2,069 MW โดยเป็นโรงไฟฟ้าถ่านหินรวม 1,904 MW และโรงไฟฟ้าพลังงานแสงอาทิตย์รวม 165 MW ส่วนกำลังการผลิตอีก 539 MW อยู่ระหว่างการก่อสร้างโดยคาดว่าจะสามารถเปิดดำเนินการเชิงพาณิชย์ได้ภายในปี 63
นอกจากนี้บริษัทยังคงมองหาโอกาสการลงทุนทั้งโครงการโรงไฟฟ้าจากพลังงานที่ใช้แล้วหมดไปและพลังงานหมุนเวียนอย่างต่อเนื่องเพื่อให้บรรลุตามแผลกลยุทธ์เพื่อให้มีกำลังการผลิต 4,300 MW ภายในปี 68 โดยจะเน้นการลงทุนในตลาดที่มีความเติบโตของความต้องการใช้ไฟฟ้าและมีนโยบายสนับสนุนจากรัฐบาล